 कक्राझार , 8 सेप्टेमबर : कक्राझार एक्सिस बेंकनि बान्जायनायाव बिटिसि नि एम्फौ फिसिग्रा बिफाना खुमगुरि आरो पुन्दिबरि नायकगाव गामिखौ सोमखोर गामि महरै फोसावबाय जायनि थांखिया जाबाय साखोन सिखोन , देहा जोथोन , आय आर्जिनाय आरो मोजां सावस्रिनि आबहावा सोरजिनाय स्लगान लानानै सुबुं समाजखौ सांग्रांथि खालामनाय । बिटिसि नि उफ्रा प्रिनसिपाल नेहाथारि रबिनसन मोसाहारि आ 2019 माइथायनि 7 सेप्टेमबर खालि सा - सानजा अख्रां एप्लिकेसन सेन्टर ( एन इ एस ए सि ) , भारत सोरखारनि अख्रां बिफान , सिलंनि उमियाम , मिरु सिल्क बर्ड ( सि एस बि ) आरो भारत सोरखारनि टेक्सटाइल्स बिफान बेंगलर गुवाहाटी आरो लाहदैगरनि थान्दैमोनजों बिटिसि एम्फौ फिसिग्रा बिफाननि बिबानगिरिमोन आरो ओनसोलनि राज्यो - राजाफोरा बाहागो लाफैयो । बिटिसि नि एम्फौ फिसिग्रा बिफाननि सामलायगिरि जगेश देउरि कक्राझार जिलायाव एम्फौ फिसिनायखौ माखासे ओनसोल फारियै आदाबारि , हारनागुरि , खुमगरि आरो पुन्दिबरि नायेकगाव गुबैयै आयजो आरो आबादारिफोरनि थाखाय जौगानाय लाबोनो । बिथांआ बुंहरनाय बादिब्ला गंथाम गामिया एरि एम्फौ फिसिनायजों लोब्बा जाना गासै रोखोमनि एम्फौ जेरै इफि , मालबारि फिसिलांदों आरो बिफानाबो फार्मनि थाखाय मदद होलांदों । लोगोसे बिटिसि नि एम्फौ फिसिग्रा बिफाना गाव मदद हान्जा आरो एरि एम्फौ बिफां गायनाय हाबाफारिबो जेराव ओनसोलनि हौवाफोरा गावनि आथिंआव गसंनो हागोन । डिजिटेल इन्डियानि गेजेरजों एम्फौ फिसिनाय आदबखौ जिउग्राफिकेल इन्फरमेसन सिस्टेम जिअ टगिं खालामनानै पर्टेलाव आपलद खालामनानै गुबुन गुबुन ओनसोलाव गोरलैयै नुनो मोननाय राहा सायाव गुवारै सावरायनाय जायो । बिथांआ मिथि होयो दि बिटिसि आरो मिरु सिल्क बर्ड आ एम्फौ फिसिनायजों लोब्बा थानाय गासै रोखोमनि जेंना जेंगोना , जौगानो हायै जाहोन , बिरोंदामिनखौ जौगानायनि सायाव फोरोंथाय होनाय , हाथायखौ जौगाहोनाय बायदि बिथिंनि सायाव भिसन डकुमेन्ट थाग थियारि खालामनाय जादों । मख'जाथावदि बिटिसि नि उफ्रा प्रिनसिपाल नेहाथारि रबिनसन मोसाहारिया पुन्दिबारी गामियाव बेखेवना होयो । मख'जाथावदि बिटिसि नि एम्फौ फिसिग्रा बिफाननि सामलायगिरि ड° जुगेश देउरिआ बिटिसि नि नेहाथारिख'याव मिरु सिल्क बर्डनि हेफाजाबाव बिटिसि नि एम्फौ फिसिनाय बिफाना ओनसोलाव एम्फौ फिसिनायनि गोनांथिनि सायाव मावबादाबो खुंफुंनाय जादों होनना बुंथियो । 
बिटिसि नि एम्फौ फिसिग्रा बिफाना खुमगुरि आरो पुन्दिबरि गामिखौ सोमखोर गामि महरै फोसावबाय